Sigrún og Friðgeir ferðasaga er saga úr síðari heimsstyrjöldinni sem snertir marga ólíka þætti í sögu Íslands á 20. öld , en inn í hana sogast líka nánast óteljandi atburðir úr sögu bandarísks samfélags . Í bókinni segir meðal annars frá kynnum Sigrúnar og Friðgeirs af fátækt og ofbeldi í stórborgum landsins , s.s í Harlem-hverfi New York-borgar , dægurmenningu og uppgangi valdamikilla stofnana og fyrirtækja í bandarísku samfélagi , auðsöfnun og hinum síauknu áherslum á framfarir á sviði vísinda og tækni . Því líf þeirra hjóna í Ameríku var ekki bara bundið heimi læknavísinda , heldur snerist um heimilisrekstur , framboð nýrra heimilistækja og eftirspurn eftir heimilishjálp í stríði . Og saga þeirra flækir svo sannarlega þá mynd sem dregin hefur verið upp af hlutverki húsmæðra á fimmta áratugnum í Bandaríkjunum , viðhorfum til svartra vinnukvenna , samskiptum kynjanna og hlutverki feðra í barnauppeldi . Sigrún og Friðgeir Ferðasaga byggir á bréfum og dagbókum sem þau hjón héldu frá því að þau sigldu til Bandaríkjanna haustið 1940 og þar til þau sneru heim til Íslands frá New York haustið 1944 . Höfundur notar einnig fjölda ljósmynda til að draga upp senur og dýrmæt augnablik í lífi fjölskyldunnar en frásögnin af atburðarrásinni um borð í Goðafossi eftir að tundurkeyti frá þýskum kafbát skellur á honum er hér einnig sögð frá nýju sjónarhorni með Sigrúnu og Friðgeir , og börn þeirra þrjú í brennidepli . Sigrún er listagóður penni og þrátt fyrir að fylgja ströngum vinnureglum sagnfræðinnar tekst henni að skapa sögu sem tekur flestum skáldsögum fram hvað varðar áhugaverðar persónur og spennandi framvindu . Lokakaflinn sem lýsir þeim fimm mínútum sem það tekur Goðafoss að sökkva er skrifaður af slíkri tilfinningu og innsæi að hárin bókstaflega rísa á höfði lesanda og tárin trilla . Gjörsamlega mögnuð upplifun . Fantavel skrifuð og áhugaverð saga hjóna sem hlutu grimm örlög . Magnaðri lesning en flestar skáldsögur . Friðrika Benónýsdóttir / Fréttablaðið Sigrún Pálsdóttir sýnir , í þessari bók og bókinni Þóra biskups og raunir íslenskrar embættismannastéttar , að hún hefur einstaklega gott vald á því að segja sögu einstaklinga og setja í sögulegt samhengi , á aðgengilegan og eftirminnilegan hátt . Lagni hennar við að draga upp áhrifamiklar myndir og endurskapa einstaka augnablik í texta sínum koma best í ljós í lokakaflanum , sem er , eins og öll bókin , knappur , hnitmiðaður og firnasterkur í látleysi sínu . Þar verður sagnfræðin að list . Sigrún og Friðgeir ferðasaga eftir Sigrúnu Pálsdóttur er afar eftirminnileg og vel sögð saga um fjölskyldu sem virðist eiga framtíðina fyrir sér en óblíð örlög ætla annað . Kolbrún Bergþórsdóttir / Morgunblaðið Mannleg og hlý saga af mjög grimmum örlögum . Sigrún býr yfir einhverri óskaplegri næmni , bæði sem stílisti og hvernig hún vinnur úr hlutunum . Síðasti kaflinn er þannig að flestir hljóta að komast við ef þeir beinlínis gráta ekki vegna þess að henni hefur tekist að byggja upp svo sterka mynd af þessu fólki og maður lifir sig svo inn í þetta Bóksalar völdu þetta bestu ævisögu ársins . ég er hjartanlega sammála þeim þarna . Ég er verulega hrifin . Sem höfundur hefur hún einstakt lag á því að greina hvernig þræðir þjóðfélagsgerðarinnar og sögunnar ( í öllum skilningi þess orðs ) liggja saman . Ekki einvörðungu út frá einstaklingnum , eða forsendum fjölskyldumyndarinnar , heldur líka út frá þeim víðu skilgreiningum er ganga þvert á mæri landa , menningar og jafnvel tímans . Sigrún notar í raun efnivið sem henni hefur borist í hendur um eina fjölskyldu og mótar úr honum dæmisögu með ákaflega víðri skírskotun . Þar er allt undir , stórt sem smátt ; persónulegur metnaður , samheldni , fjölskyldumyndin , hugmyndir um jafnrétti og gildi einstaklingsins fyrir samfélagið . Þar fyrir utan skrifar Sigrún skemmtilegan stíl sem flæðir áreynslulaust á milli staðreynda úr viðurkenndum heimildum og hennar eigin hugrenninga . Hún er ekki einungis meðvituð um nauðsyn þess að miðla umfram það efni sem heimildir gefa tilefni til , heldur einnig um það hvenær orð eru einskis megnug . Fríða Björk Ingvarsdóttir / Víðsjá Nákvæm fræðileg vinnubrögð , ásamt úthugsaðri og látlausri framsetningu , gera þetta að einstöku verki á mörkum ævisögu og sagnfræði . Viðurkenningaráð Hagþenkis Pantaðu fyrir 10:00 , og fáðu milli 11:00 og 13:00